महत्त्वाकांक्षा जब स्मार्टनैस की चाशनी में डूब कर सामने आती है तो खतरनाक हो जाती है. सफलता हासिल करने के लिए वह कोई भी दांव चलने में पीछे नहीं हटती. जब उसे पैसे का सहारा मिल जाता है तो किसी भी कीमत पर अपना मुकाम हासिल करने की इच्छा बलवती होती जाती है. जघन्य से जघन्य अपराध करने से भी कदम पीछे नहीं हटते. स्मार्टनैस और महत्त्वाकांक्षा का तालमेल उच्च तबके से ले कर मध्यम और नीचे के तबके तक जाता है. मध्य और छोटे वर्गों के बीच घटने वाली ज्यादातर घटनाएं सामने नहीं आ पातीं. जो सामने आती हैं, उन में अपराध हो या नहीं पर महत्त्वाकांक्षा और स्मार्टनैस का तानाबाना जरूर दिखता है. मध्यवर्ग के पतियों के लिए इसे संभालना कठिन होता जा रहा है, जिस की वजह से परिवारों में बिखराव बढ़ रहा है.